**Novaj Község Önkormányzat Képviselő-testülete**

**3327 Novaj, II. Rákóczi F. u. 3.**

**Előterjesztés a Képviselő-testület 2016. október 27-i ülésére**

**Előterjesztés tárgya: A Novaj, Gálkút út 1. sz. alatti Novaj Község Önkormányzata által fenntartott ingatlan hasznosítása**

**Készítette: Dr. Darvainé Dr. Kádár Katalin polgármester**

**Tisztelt Képviselő-testület!**

A nevezett épület együttes az elmúlt évek során sokféle funkciót töltött már be. Az utcafronti részben évekig szolgálati lakást üzemeltetett az önkormányzat, az udvarra nyíló helyiségekben pedig a külön intézményként funkcionáló Gondozási Központ üzemelt. Később az elülső három szoba irodává lett átalakítva, a polgárőrség, a hegyközség és a gyerekjóléti szolgálat kapott helyet bennük. Az idősellátás időközben megszűnt intézményes keretek közt működni, önkormányzati szakfeladatként üzemeltetjük már évek óta. A törvényi szabályozás alapján a gyermekjóléti szolgálat is átszervezésre került, irodát már nem igényel, közös hivatali szinten látja el a feladatot a székhelytelepülés dolgozója. A változások az iskolát sem kerülték el sajnos, ez annyiban érinti a szóban forgó épületet, hogy a fűtési rendszere közös a felső tagozati épületekkel.

**Javaslatom a következő:**

A jelenleg gyerekjóléti szolgálat irodájaként szereplő helyiség legyen a házi gondozás irodája, ahol az adminisztrációs feladatokat, irattárolási feladatokat el tudják végezni. A másik két irodában működő internet elérés abban az irodában is wifivel elérhető, a telefonvonalat csak át kell húzni a padláson.

A fűtést csatlakoztassuk össze, de zárható-nyitható formában ott, ahol régen a szolgálati lakás miatt leválasztották. Napi szinten a hegyközségi iroda előtti cirkó kazánról fűthető a három iroda.

A volt gondozási központ legyen a civil szervezetek állandó helye. A kórus, a baráti kör tarthatja ott a rendezvényeit, konyha, vizesblokk áll rendelkezésre. Azokon a napokon, amikor szükséges, az irodai cirkó be tudja fűteni visszafelé a volt gondozási helyiségeket is.

Az idősek ebédje dobozolt formában érkezik, mosogatást, kiadagolást nem igényel. Ezért gazdaságtalannak tartom a teljes légtér mindennapi fűtését. A szállító cég a dobozokat az iskolai konyhában is lerakhatja, onnan ki tudják szállítani.

A jelenleg 4 órás szerződéssel dolgozó alkalmazott (aki az ebédkihordást, a mosogatást, takarítást látta el) feladatkörét át kell gondolnunk. Javaslom a szerződését meghosszabbítani a következő közmunkaprogram kezdetéig (febr. 28.) és utána a neki is jobban jövedelmező. de az önkormányzat költségvetését nem érintő módon oldanánk meg a feladat ellátását.

A mosógép maradhatna a mostani helyén, nagy volumenű mosás jelen pillanatban sem gyakori, az ellátható lesz ezután is. Ha szociális fürdetés-igény lépne föl, arra továbbra is lehetőség lesz a gondozási kp. vizesblokkjában.

A Gálkút u. 1. kazánházában levő nagy pellet kazán csak a felső tagozatos iskolaépület fűtését látná el, azt fagymentesítő jelleggel, állagmegóvási célból indítanánk csak be, illetve akkor, ha sikerül az épület hasznosításával valamilyen költségkompenzációt elérni (terembérlet?).

A fent vázolt változtatások ésszerűsítik az önkormányzat gazdálkodását, a feladatok és költségek optimálisabb elosztását teszik lehetővé.

Kérem javaslatom megtárgyalását és elfogadását, az átalakításhoz szükséges anyagköltség (a fűtéscsövek szakaszolása, a gyerekjóléti iroda falának javítása) biztosítását .

Novaj, 2016. október 21.

Dr. Darvainé Dr. Kádár Katalin