**Tájékoztató a Novaji Hagyományőrző Egyesület 2016-ban végzett tevékenységéről**

Tisztelt Képviselő-testület!

A Novaji Hagyományőrző Egyesület évek óta a kialakult munkarendje szerint végzi tevékenységét. Hetente tartunk próbát hétfőnként, este 19.00-kor. Bimbó Zoltán szakmai segítségével dolgozik a kórus, ehhez támogatást kapunk az önkormányzattól, mint az elmúlt években mindig. A gondozási központ helyisége a megszokott próbatermünk. A sok éves rutin szerint megrendezésre kerülő programjainkon túl az aktuális meghívásoknak igyekszünk eleget tenni, úgy Eger környékén, mint a felvidéki barátainknál.

Az egyesületi tagság összetétele nem változott, de a színpadra lépő tagok összetétele már igen. Örömteli hír, hogy egy új tag kerül felvételre a következő közgyűlésen, már március óta közöttünk énekel, nagyon jól beilleszkedett közénk. A korösszetétel miatt, sajnos számolni kell krónikus betegségekkel, amik miatt páran kiestek a rendszeres fellépők közül. Nagyjából 11-12 fővel tudunk számolni a 22 fős egyesületi tagságból. Az idősek közül páran már az egyesületből is ki fognak lépni.

Az utazásaink nagy részét (a környező településekre) saját költségükön valósítják meg tagjaink, akik gépjárművel rendelkeznek, a távolabbi célpontokra igénybe szoktunk venni személyszállító vállalkozót.

A ruhánk sajnos elég idős, de ez adja egyben a megjelenésünk rendkívüliségét. Az általunk ismert kórusok elenyésző részének van eredeti népviselete. Ennek a viseletnek a költsége is a tagokat terheli, ki-ki lehetősége szerint áldoz rá.

**2016-ban a következő fellépések, programok, események történtek időrendben:**

jan.16. Gyöngyöstarján

jan. 26. Névnapi próba vacsoraesttel

febr.6. Remélés

márc.7. Éves közgyűlés, Zoltán-nap

márc. 12. Eger, kistérségi dalosnap

márc. 26. Húsvéti kalácssütés a faluházban

márc. 27. Húsvéti hagyományőrző nap a szentendrei Skanzenben

máj. 4. Majális Novajon

máj.11-12. Ködellik a Mátra fesztivál, Eger

júl. 9. Egerbaktai lakodalmas dalok fesztiválja

aug. 6-7. Kürti (Felvidék) vendégszereplés

aug.20. Novaji falunap és szüreti felvonulás

aug. 25. Franciaországi vendégek (45 fős kórus) fogadása a faluházban

aug. 27. Egri Népzenei Gála

szept. 3. Egerszóláti Olaszrizling Fesztivál

Ostorosi szüreti felvonulás

szept. 11. Budavári Borfesztivál szüreti felvonulásán való fellépés

okt. 3. Névnapi vacsoraest

okt. 15. Egerszalóki kórus 40 éves jubileumi ünnepsége

okt. 22. Kápolnai dalostalálkozó

A továbbiakban várható a Palócgálán való fellépésünk, a szokásos idősnapi műsorban való részvételünk és az adventi gyertyagyújtások.

A tavalyi sikeres együttműködésünk nyomán folytattuk a közös munkát az Egerszalóki Tekergő Zenekarral. Több közös próbát tartottunk velük, a majálison részt vettek és a budavári fellépésünket kísérték nagy sikerrel. További tervek vannak a két együttes közös munkájára.

Fontos kiemelni az idei népzenei gálán való szereplésünket, hiszen a zsűri Aranypáva Nagydíjjal jutalmazta az énekkar fellépését. A minősítő után mindkét népdalcsokrunkat érdemesnek tartották rádiófelvétel készítésére. Ez már a harmadik Nagydíjunk a kórus fennállása óta. Igazolja azt, hogy a szerencsére folyamatosan érkező új tagok be tudnak illeszkedni, hogy a népdalkör által képviselt magas szakmai színvonalat, a zsűri szerint, tartani tudjuk.

**Gazdálkodásunk**

Bevételeink alappillérei az éves tagdíjon kívül az Egri Kulturális és Művészeti központtól kapott tiszteletdíj a fesztiválokon végzett közreműködésünkért, illetve a Skanzenben való szereplésünk díja. Az egyesület gyűjthet az Szja 1%-ból is adományokat, az idén egészen számottevő összeget tudtunk realizálni.

Kiadásaink a szövetségi tagdíjak, az utazásaink költségei és a rendezvényeink anyagköltségei (virágcsokrok, a novaji kalács-, rétessütés hozzávalói), ill.a banki költségek.

Az önkormányzattól kapott 150 000 Ft. támogatást ezekre a kiadásokra fordítjuk

A mai nappal a következő adatokkal tudok szolgálni:

|  |  |  |  |
| --- | --- | --- | --- |
| 2016.01.01.egyenleg:  **Bevételek:** | +426 147 | **Kiadások:** |  |
| 2014 évi 1 % | +7 001 | Tagsági díjak a szövetségekbe | -30 000 |
| Skanzen | +70 000 | Busz költsége Kürtre | -110 000 |
| Tagdíj | +51 000 | DVD sokszorosítás a remélésre | -5 600 |
| EKMK | +80 000 | Anyagköltségek | -110 187 |
| 2015 évi 1 % | +194 822 | Szolgáltatások | -100 000 |
| EKMK | +45 000 | Banki költség | -22 019 |
| **Összesen:** | **873 970** | **Összesen:** | **377 806** |

Október 23-i egyenlegünk a két összeg különbsége.

Köszönjük a művészeti vezetőnk támogatását, a próbaterem biztosítását és a lehetőséget, hogy az önkormányzati kisbuszt igénybe vehetjük. Kérjük ezután is támogassák a kórus munkáját, mi lehetőségeinkhez mérten igyekszünk a település érdekében tevékenykedni.

Köszönöm, hogy meghallgattak.

Novaj, 2016. október 23.

Juhász Józsefné

egyesületi alelnök